khistorydata/jeongjo-sjw-relations huggingface dataset:
정조 24년
庚申六月二十九日寅時御床在迎春軒摠護使李時秀行都承旨尹行恁行左副承旨金祖淳假注書呂東植記事官洪奭周檢校直提學李晩秀奉審靈床訖退出王大妃殿以承傳色口傳下敎于院相及摠護使曰殯殿處所以迎春軒爲之少頃院相沈煥之請承傳色口傳入稟于王大妃殿曰迎春軒處所窄狹殯殿以宣政殿爲之未知何如王大妃殿以承傳色口傳下敎曰景春殿及歡慶殿二處中可合處所戶判及都監堂上看審後更稟戶曹判書李在學都監堂上金載瓚同往看審訖煥之又請承傳色口傳入稟于王大妃殿曰俄遣戶判看審則歡慶殿前面廣闊而廳軒太窄景春殿廳軒雖廣而前阻行閣若撤去三四間則可無狹窄之患云矣王大妃殿以承傳色口傳下敎曰迎春軒卽平日所愛之地雖或窄狹必以迎春軒爲殯殿好矣煥之口傳回奏曰慈敎如此謹當與戶判同議修理矣少頃又以承傳色口傳下敎曰迎春軒果甚狹窄云以歡慶殿爲之可也煥之又以承傳色口傳入稟曰殯殿旣以歡慶殿爲之則修理之節一時爲急殯殿都監堂郞及該司下屬皆許由賓陽門出入似好故敢此仰稟矣少頃口傳下敎曰依此爲之也煥之又請承傳色入稟于王大妃殿曰右議政徐龍輔新除授臣煥之陞拜領議政臣時秀陞拜左議政而領議政命召前領議政李秉模仍佩出疆命召姑難新造臣煥之仍佩左議政命召臣時秀仍佩右議政命召而年前有別造右議政命召一隻臣龍輔以此姑佩之意敢此入稟矣口傳下敎曰依稟爲之沐浴正時至應參諸臣以次入就位沐浴襲小斂正時申時前一刻領議政沈煥之左議政李時秀右議政徐龍輔行都承旨尹行恁行左承旨李書九行右承旨李益運行左副承旨金祖淳右副承旨韓用鐸同副承旨金羲淳記事官金啓溫假注書呂東植事變假注書閔哲儒記事官李存秀洪奭周水原府留守徐有隣一提學金載瓚原任直提學徐鼎修原任道閣金勉柱檢校直閣沈象奎直閣金近淳禮曹判書李晩秀參判閔台爀參議洪樂游大司諫李殷模執義張至冕校理金熙采輔德尹光顔宗戚執事昌城尉黃仁點光恩副尉金箕性漢城主簿金基允前主簿金在昌敦寧直長金在三以次陪立訖內侍設帷障以隔內外執事者設平床於戶內內侍各奉沐浴諸具執事者奉御床南首覆以衾衾上加以復衣施屛床上鋪絞席席上鋪緞褥褥上又鋪紋席院相沈煥之摠護使李時秀禮曹判書李晩秀及行恁祖淳象奎史官二員立於御床之前禮房承旨李書九持笏記立於楹外大臣以下諸臣分立於廳事之東西執事者以粱米潘及香湯各盛于盆竝盤鐥將入執事者以潘旣沐而櫛盛落髮于囊拭以巾束髮以紫綃組束之乃施筓理髮剪手爪盛於小囊次抗衾以湯乃浴拭以巾剪足爪盛於小囊遂設明衣以方巾覆面以衾覆之其沐浴餘水及巾櫛奉埋于坎沐浴訖行襲禮執事者先薦枕於襲床上次鋪龍紋席次鋪褥次鋪紋先設柳靑貢緞衾領紅貢緞內白貢緞次鋪畫玉帶次鋪衮龍袍多紅雲紋緞金絲肩龍胸褙具內拱藍雲紋緞次鋪鴉靑雲紋緞褡𧞤次鋪藍禾漢緞中赤莫內拱白貢緞次鋪草綠禾漢緞中赤莫內拱白貢緞次鋪玉色貢緞長衣內拱白貢緞次鋪甫羅禾漢緞長衣次鋪甫羅禾漢緞周衣次鋪白貢緞赤衫次進白貢緞袴次進白貢緞單袴次進白貢緞襪次進藍禾漢緞腰帶次進藍禾漢緞脚帶子次進白貢緞行纏次進毛緞網巾仍加進翼善冠毛緞次進靴草綠雲紋緞次進握手次進剪爪及落齒髮囊奉置御床之上襲訖執事者進幎帽該曹以絳緞子爲銘旌廣終幅長九尺大提學洪良浩以泥金書篆曰大行王梓宮以進諸大臣及禮官相議曰以禮則襲後當設奠爲位哭始行小斂而今番則襲斂旣以同時磨鍊小斂時刻之漸晩亦甚悚悶襲奠與小斂奠兼行於斂後似爲得宜矣領議政沈煥之盥手進詣御床之前該司進供稻米及眞珠煥之替行飯含禮以匙抄米實于口之右竝實一珠又於左口中亦如之飯含訖仍行小斂禮執事者鋪褥席及枕先布絞於其上橫者三在下縱者一在上一幅析其兩端爲三次鋪衾次鋪衣襨衣襨見下移奉靈床于小斂床先去枕而舒綃疊衣以藉其首仍捲兩端以補空又捲衣夾之取其方正然後以餘衣掩之斂衾結絞訖行恁語諸大臣曰補編有黼殺臨時稟用之文而私家亦有用之者丙申已例則稟旨不用今番則何以爲之則爲好耶晩秀曰昨日前禮判以黼殺用否草記仰達而蒙依矣諸臣曰丙申已例雖不用旣有依達之令旨則不可不用矣仍用眞紅貢緞泥銀畫黼殺覆于絞上還奉大行大王于御床斂訖執事者施屛撤襲床諸臣閉戶退立于障子外以待殿宮出臨良久行恁及煥之等進詣戶外高聲奏曰出臨已久哭泣太過伏願速爲還內焉若不卽還內則臣等當直爲開戶而入矣少頃始還內大臣以下在位者皆俯伏哭盡哀內侍設靈座以朱漆交椅設於牀上南向奉安神帛函于交椅設香案於其前次設銘旌以竹爲杠如其長刻螭頭塗黃金韜於杠首設於靈座之右有趺諸臣仍退出成班于階下代奠官及宗戚執事陞詣靈座前行襲奠及小斂奠如儀諸臣參奠訖少退侍臨者代哭不絶聲承史及諸臣輪回成班于楹外小斂時衣襨絳紗袍上衣下裳遠遊冠紅禾漢緞藍紬褡衣鴉靑雲紋緞衮袍二甫羅禾紬甲長衣藍廣織道袍二鴉靑鄕織帶子褡𧞤多紅雲紋大緞帖裏金胸褙具已下下倒衣草綠雲紋大緞廣袖二草綠雲紋大緞褙子二甫羅禾花紬綿長衣草綠貢緞中赤莫玉色綾中赤莫柳綠龍紋緞夾袖內拱藍龍紋緞鴉靑龍紋緞快子內拱眞紅龍紋緞土色大楪文通海緞夾袖內拱藍貢緞鴉靑大楪文通海緞快子內拱眞紅貢緞多紅大綃甲道袍內拱藍紬眞紅禾紬道袍內拱藍紬鴉靑雲文大緞帖裏